SKRIFTLIG FORESPØRGSEL E-3705/01

af Jonas Sjöstedt (GUE/NGL) til Kommissionen

(17. januar 2002)

Om: Forpligtelse til ikke at videregive dokumenter fra databasen Circa

Ifølge oplysninger i bl.a. dagbladet Dagens Nyheter (24. februar 2001) må svenske tjenestemænd, som ønsker adgang til databasen Circa og et password hertil, underskrive en forpligtelse til ikke at videregive dokumenterne.

Da materialet er nødvendigt for at følge Unionens arbejde, har flere svenske tjenestemænd i bl.a. jordbruksdepartementet og jordbruksverket underskrevet denne forpligtelse.

Men et sådant løfte kan de svenske tjenestemænd egentlig ikke afgive. Alle de dokumenter, arbejdsgruppernes medlemmer modtager, betragtes ifølge svensk offentlighedslovgivning straks offentlige hos regering og myndigheder. Ansøgning om udlevering skal behandles efter svenske regler, uanset om Kommissionen har stemplet dem som fortrolige eller med begrænset distribution. Alt andet ville være en overtrædelse af loven om fortrolighed og bestemmelserne om trykkefrihed.

Mener Kommissionen, at dokumenter, som svenske tjenestemænd får adgang til via Circa, skal undtages fra den svenske lov om fortrolighed og bestemmelserne om trykkefrihed?

Svar afgivet på Kommissionens vegne af Romano Prodi

(20. marts 2002)

Kommissionen ønsker at henlede det ærede medlems opmærksomhed på, at CIRCA ikke er en database i egentlig forstand. CIRCA er en applikation, der oprindelig er udviklet inden for rammerne af IDA-programmet (dataudveksling mellem administrationerne), som giver mulighed for at udveksle dokumenter elektronisk inden for en gruppe af identificerede brugere.

Adgangen til samlingen af CIRCA-dokumenter er beskyttet med et password, således at de forhåndenværende dokumenter forbliver forbeholdt de personer, de er henvendt til. Hver enkelt tjenestegren, der bruger CIRCA, har ansvaret for udbredelsen af de dokumenter, der ligger i den pågældende samling, og kan derfor underkaste adgangen til disse dokumenter forskellige specifikke betingelser.

Det ærede medlems spørgsmål vedrører behovet for at underskrive en forpligtelse til ikke at videregive dokumenterne uden tilladelse. En sådan klausul er i sig selv et eksempel på en specifik betingelse, der følger af dokumenternes karakter, men er uafhængig af det elektroniske medium, der anvendes til at oversende dokumenterne til modtagerne.

Det bør derfor understreges, at den forpligtelse, der kræves af personer, der får adgang til CIRCA-samlingerne, ligeledes ville være gældende, hvis de samme dokumenter var blevet stillet til deres rådighed med andre midler.

Alle andre brugere af CIRCA-samlingerne end Kommissionens tjenestemænd tilhører organer eller myndigheder i medlemsstaterne, og de modtager tilladelsen til at få adgang i kraft af deres funktioner som repræsentanter for medlemsstaterne ved institutionerne.

I forbindelse med de lukkede brugergrupper i CIRCA-nettet under Generaldirektoratet for Landbrug er det fastsat, at adgangen er strengt personlig, og at de fortrolige oplysninger, der er indeholdt i CIRCA-samlingerne, er reserveret til personlig brug og ikke må meddeles til tredjemand eller udbredes uden forudgående skriftlig tilladelse fra Kommissionen.

Denne fortrolighedsklausul, som følger af dokumenternes karakter, skulle således ikke kunne give anledning til konkrete problemer i forhold til den nationale lovgivning om fortrolighed og adgang til oplysninger og dokumenter.